[pic] | KOMISIA EURÓPSKYCH SPOLOČENSTIEV |

Brusel, 10.3.2006

KOM(2006) 109 v konečnom znení

OZNÁMENIE KOMISIE RADE A EURÓPSKEMU PARLAMENTU

Hodnotenie využívania inšpektorátov užívateľov podľa smernice o tlakových zariadeniach (97/23/ES)

OBSAH

ZHRNUTIE. 3

1. ÚVOD 3

Súvislosti 3

Spôsob preskúmania 4

2. BUDÚCNOSŤ INŠPEKTORÁTOV UŽÍVATEĽOV 4

Všeobecné poznámky 4

Bezpečnostné obavy týkajúce sa konfliktu záujmov 5

Označovanie zariadení posudzovaných inšpektorátmi užívateľov 6

Transpozícia ustanovení o inšpektorátoch užívateľov, ktoré sa majú stať záväznými 6

Rozšírenie rozsahu úloh, ktoré majú vykonávať inšpektoráty užívateľov 7

3. ZÁVERY 9

OZNÁMENIE KOMISIE RADE A EURÓPSKEMU PARLAMENTU

Hodnotenie využívania inšpektorátov užívateľov podľa smernice o tlakových zariadeniach (97/23/ES)

ZHRNUTIE

Toto oznámenie nadväzuje na výzvu obsiahnutú v smernici 97/23/ES o tlakových zariadeniach týkajúcej sa predloženia správy, ktorá hodnotí fungovanie inšpektorátov užívateľov.

V hodnotení využívania inšpektorátov užívateľov sa uvádza, že sa nezistili žiadne bezpečnostné problémy. Koncept inšpektorátov užívateľov funguje dobre a určeným spôsobom, t. j. v súlade so základným konceptom inšpektorátov užívateľov, ktoré boli pôvodne určené na to, aby skupinám užívateľov umožnili využívať ich technickú odbornosť pokiaľ ide o obmedzené vnútorné použitie. Ustanovenia smernice by sa v určitých bodoch mohli optimalizovať, ale nepriniesli by významné prínosy.

Komisia preto dospela k záveru, že neexistuje žiadny dostatočný dôvod na to, aby bol Rade a Parlamentu predložený návrh na zmenu a doplnenie smernice o tlakových zariadeniach, pokiaľ ide o inšpektoráty užívateľov.

1. ÚVOD

Súvislosti

Smernica o tlakových zariadeniach obsahuje výzvu určenú Komisii (článok 14), aby predložila správu o inšpektorátoch užívateľov. Kým v smerniciach nového prístupu sa zásah tretej strany do posudzovania zhody implementuje výlučne prostredníctvom organizácií notifikovaných na túto činnosť členskými štátmi (notifikované orgány), smernica o tlakových zariadeniach je zvláštna tým, že umožňuje členským štátom, aby povolili na svojom území uvedenie takých tlakových zariadení alebo zostáv na trh a do prevádzky, ktorých zhoda bola posúdená „inšpektorátmi užívateľov“, t. j. časťou skupiny spoločnosti používajúcej zariadenie (užívateľ).

Keďže inšpektoráty užívateľov sú novým prvkom, ktorý odráža postupy v čase prijatia smernice o tlakových zariadeniach iba v určitých členských štátoch, smernica vyžaduje, aby Komisia sledovala účinky využívania inšpektorátov užívateľov a predložila hodnotenie tri roky po implementácii smernice na vnútroštátnej úrovni. Na tento účel sa od členských štátov vyžaduje, aby predkladali Komisii akékoľvek užitočné informácie o implementácii tohto článku. K hodnoteniu sa podľa potreby pripája návrh zmien a doplnení smernice o tlakových zariadeniach.

Toto oznámenie je splnením tejto požiadavky.

Spôsob preskúmania

Toto oznámenie je založené na sérií konzultácií s vnútroštátnymi orgánmi a zainteresovanými partnermi, ktoré možno zhrnúť takto:

- Hlavnou platformou konzultácie s vnútroštátnymi orgánmi a zainteresovanými partnermi bola pracovná skupina pre tlak organizovaná útvarmi Komisie, ktorá sa zaoberala oboma problémami od roku 2003.

- Komisia s cieľom získať čo najlepší obraz o problematike zorganizovala internetovú konzultáciu, aby zhromaždila názory zainteresovaných partnerov a návrhy od európskeho tlakového sektora s cieľom zhromaždiť skúsenosti s inšpektorátmi užívateľov, a preskúmala, či je potrebné upraviť ustanovenia smernice o tlakových zariadeniach (SoTZ) alebo ich zachovať v ich súčasnej forme. Táto konzultácia bola oznámená prostredníctvom rôznych ciest a bola dostupná na internete od začiatku októbra 2004 do konca januára 2005. Získalo sa značné množstvo pripomienok[1].

- Zhrnutie a podrobná analýza odpovedí týkajúcich sa inšpektorátov užívateľov zistených v prieskume verejnej mienky boli spolu s predbežnými závermi preskúmané pracovnou skupinou pre tlak v apríli 2005.

- Vnútroštátne orgány boli vyzvané, aby posúdili zistené problémy do konca mája 2005, aby mohli predložiť pripomienky k akýmkoľvek stránkam, ktoré sa majú ešte preskúmať.

2. BUDÚCNOSŤ INŠPEKTORÁTOV UŽÍVATEĽOV

Všeobecné poznámky

Užívatelia technických zariadení na celom svete majú oddelenia zabezpečujúce pravidelné prevádzkové kontroly ako súčasť svojej celkovej organizácie. Najmä hlavné užívateľské spoločnosti považujú takéto opatrenia za dôležitý prvok preberania zodpovednosti za bezpečnú, spoľahlivú a účinnú prevádzku svojich zariadení. Tieto kontrolné oddelenia majú obvykle odborné skúsenosti a sú dobre informované a – prostredníctvom úzkeho denného kontaktu s prevádzkami, za ktoré sú napokon zodpovední ich vlastníci – majú jedinečné vedomosti o prevádzkových podmienkach, ktorým sú zariadenia vystavené.

Hoci nie všetky členské štáty mali skúsenosti s inšpektorátmi užívateľov na regulačné účely, do smernice o tlakových zariadeniach bolo zavedené ustanovenie, článok 14, ktoré povoľuje niektorým týmto kontrolným oddeleniam, aby sa stali zodpovednými za časť posudzovania zhody nového zariadenia, a tým nahradili a doplnili úlohy notifikovaných orgánov. Keďže sa však rôzne členské štáty domnievali, že koncept inšpektorátov užívateľov nie je úplne zlučiteľný s novým prístupom vyžadujúcim zásah „nezávislých tretích strán“, členským štátom bola daná možnosť neimplementovať smernicu, pokiaľ ide o ustanovenia o inšpektorátoch užívateľov, do svojich vnútroštátnych právnych predpisov.

Na rozdiel od notifikovaných orgánov, ktoré „sa nesmú priamo zapojiť do projektovania, výroby, dodávania, inštalácie, prevádzky alebo údržby tlakových zariadení alebo zostáv“, inšpektoráty užívateľov[2] sa môžu spravidla zapojiť do „projektovania, výroby, dodávania, inštalácie, prevádzky alebo údržby“ tlakových zariadení, ale nesmú byť zodpovedné za tieto úlohy.

Každý inšpektorát užívateľov „musí byť organizačne identifikovateľný v rámci skupiny, ktorej je súčasťou, a mať vypracované spôsoby podávania správ, ktoré zabezpečujú a preukazujú jeho nestrannosť“ tak, aby nebola ovplyvnená „ich nezávislosť posudzovania a integrita vo vzťahu ku kontrolným činnostiam“. Členské štáty sú zodpovedné za monitorovanie inšpektorátov užívateľov a musia zabezpečiť, aby uvedené požiadavky boli riadne splnené.

Pretože inšpektoráty užívateľov sú novým prvkom v novom prístupe, smernica vyžaduje, aby Komisia monitorovala účinky využívania inšpektorátov užívateľov a predložila hodnotenie tri roky po implementácii smernice na vnútroštátnej úrovni. Na tento účel sa od členských štátov vyžaduje, aby predkladali Komisii akékoľvek užitočné informácie o implementácii tohto článku. K hodnoteniu sa podľa potreby pripája návrh zmien a doplnení smernice o tlakových zariadeniach.

Rôzne možnosti, ktoré boli preskúmané vnútroštátnymi orgánmi a zainteresovanými partnermi, pokiaľ ide o budúcnosť inšpektorátov užívateľov, boli: (i) vzdať sa konceptu inšpektorátov užívateľov, (ii) obmedziť rozsah ich úloh, (iii) zachovať ich alebo (iv) rozšíriť ich.

Bezpečnostné obavy týkajúce sa konfliktu záujmov

V čase, keď bola vypracovaná smernica o tlakových zariadeniach, existovali určité obavy, že tlakové zariadenia posudzované inšpektorátom užívateľov môžu predstavovať vyššie potenciálne riziko v porovnaní s prípadmi, keď do posudzovania zhody sú zapojené notifikované orgány. Niektoré odpovede zaslané počas internetovej konzultácie tiež upozorňovali, že by sa malo upustiť od konceptu inšpektorátov užívateľov. Boli však uvedené iba určité všeobecné bezpečnostné obavy, ktoré však neboli ďalej upresnené.

Zdá sa, že bezpečnostné obavy v priebehu konzultačného procesu súviseli najmä s vnímaným nedostatkom nezávislosti inšpektorátov užívateľov, keďže sú súčasťou skupiny užívateľa tlakových zariadení a môžu byť spravidla zapojené do projektovania, výroby, dodávania, inštalovania, prevádzky alebo údržby tlakových zariadení. Zapojenie inšpektorátov užívateľov do týchto úloh však zväčšia vedie aj k vyššej špeciálnej spôsobilosti.

Prieskum verejnej mienky aj konzultácie s členskými štátmi ukázali, že koncept inšpektorátov užívateľov funguje dobre a neboli zistené problémy ani zneužívanie.

Komisia dospela k záveru, že neexistujú žiadne konkrétne bezpečnostné obavy, pokiaľ ide o prácu vykonávanú inšpektorátmi užívateľov.

Označovanie zariadení posudzovaných inšpektorátmi užívateľov

V priebehu konzultačného procesu bolo navrhnuté, aby inšpektoráty užívateľov, podobne ako notifikované orgány, dostávali od Komisie identifikačné číslo na základe oznámenia členského štátu. Zariadenia posúdené inšpektorátmi užívateľov by potom mali osobitné označenie, napríklad, „UI“ ako protiklad k označeniu CE, ktoré by bolo spojené s identifikačným číslom hodnotiaceho inšpektorátu užívateľov. Takýto postup by uľahčil úlohy členských štátov, pokiaľ ide o dohľad nad trhom a viedol by k väčšej transparentnosti. Potom by nasledovalo zaradenie takto označeného zariadenia do pôsobnosti ochranného ustanovenia článku 8 a aj článku 16 o chybne pripojenom označení CE.

V priebehu konzultačného procesu boli vnútroštátne orgány osobitne vyzvané, aby predložili svoje stanovisko k tomuto návrhu a informovali o tom, či sa zistili nejaké problémy spojené s neexistenciou takého označenia.

Niekoľko vnútroštátnych orgánov upozornilo na skutočnosť, že keď sa tlakové zariadenie posúdené inšpektorátom užívateľov uvedie na trh a do prevádzky, je pre orgány dostačujúce mať k dispozícii technické údaje v dokumentácii bez toho, aby bolo potrebné všeobecné označenie. V prípade použitých tlakových zariadení by podobne mala pre hodnotenie postačiť dokumentácia sprevádzajúca zariadenie. Niektoré orgány vyžadujú od inšpektorátov užívateľov, ktoré tieto orgány oznámili, aby používali vnútorné špeciálne značky na uľahčenie kontroly, či sa posúdenie zhody už uskutočnilo.

Ďalšie orgány vyjadrili obavy z možného nedostatku, ktorý môže nastať, ak by sa výrobky schválené inšpektorátom užívateľov, t. j. určené na používanie v rámci konkrétnej spoločnosti, predávali ďalším užívateľom, čo je riziko, ktoré by sa podľa ich názoru zvýšilo, ak by boli výrobky označené. Zdá sa však, že toto tvrdenie nie je presvedčivé, tým viac, že označovanie by uľahčilo dohľad nad trhom pri overovaní, či výrobky v danom zariadení boli posúdené príslušným inšpektorátom užívateľov.

Po posúdení všetkých prvkov dospela Komisia k záveru, že tlakové zariadenie posúdené inšpektorátom užívateľov je určené iba pre osobitného prevádzkovateľa a nemôžu ho preto používať iní prevádzkovatelia. V dôsledku toho nie je potrebné osobitné označenie. Toto stanovisko podporuje aj pracovná skupina Komisie pre tlak.

Transpozícia ustanovení o inšpektorátoch užívateľov, ktoré sa majú stať záväznými

Ak členský štát v súčasnosti netransponoval článok 14 alebo ho transponoval, ale neurčil inšpektorát užívateľov, nie je povinný uznať na svojom území posúdenie zhody vykonané inšpektorátmi užívateľov, ktoré oznámili iné členské štáty.

Mnoho respondentov, najmä užívatelia a inšpektoráty užívateľov, preto navrhlo, že všetky členské štáty by mali byť povinné transponovať článok 14 o inšpektorátoch užívateľov a uznať posudzovanie zhody všetkých inšpektorátov užívateľov bez ohľadu na to, či si sami určili inšpektoráty užívateľov. Podľa ich názoru môžu veľké priemyselné skupiny užívateľov, často nadnárodné spoločnosti, pôsobiace v celej EÚ úplne využívať svoje inšpektoráty užívateľov a implementovať spoločnú bezpečnostnú politiku iba vtedy, ak sa všade môžu riadiť rovnakými postupmi posudzovania zhody. Neuznanie posudzovaní zhody, ktoré vykonali inšpektoráty užívateľov v prípade zariadení nainštalovaných na území iba niekoľkých členských štátov, by neprimerane poškodilo záujmy a bezpečnostnú politiku takýchto skupín užívateľov a bránilo by účinnej práci a zachovaniu jednotných bezpečnostných systémov a systémov riadenia integrity.

Na druhej strane, členské štáty, ktoré netransponovali článok 14, vysvetlili, že to neurobili nie pre nedostatok predchádzajúcich skúseností s konceptom, ale preto, že sa to nepovažovalo za nutné, ani v tom nevideli žiadne osobitné výhody. Dokonca aj tieto členské štáty však vyhlásili, že sú pripravené preskúmať svoje právne predpisy z hľadiska skúseností v iných členských štátoch a požiadaviek priemyslu.

Komisia dospela k záveru, že by bolo užitočné implementovať ustanovenia smernice o inšpektorátoch užívateľov vo všetkých členských štátoch. Urobiť transpozíciu ustanovení smernice o inšpektorátoch užívateľov záväznou sa však nepovažuje za dosť významné, aby sa opodstatnil návrh Komisie a právny postup zapájajúci Radu a Parlament do zmeny a doplnenia smernice o tlakových zariadeniach.

Rozšírenie rozsahu úloh, ktoré majú vykonávať inšpektoráty užívateľov

Koncept inšpektorátov užívateľov bol pôvodne určený iba na vnútorné účely skupín užívateľov s cieľom umožniť prevádzkovateľom technicky veľmi zložitých tlakových zariadení využívať odbornosť naakumulovanú v rámci skupiny pri hodnotení zhody. Moduly posudzovania zhody dostupné inšpektorátom užívateľov boli preto obmedzené.

Toto sa vníma ako príliš obmedzujúce, najmä v prípade inšpektorátov užívateľov. Jedna tretina respondentov verejnej konzultácie navrhovala, aby sa úlohy vykonávané inšpektorátmi užívateľov rozšírili.

V priebehu konzultačného procesu boli určené tieto možnosti rozšírenia rozsahu úloh:

Hodnotenie typu a projektu

Postupy posudzovania zhody, ktoré môžu implementovať inšpektoráty užívateľov, sú moduly A1 (vnútorná kontrola výroby), C1 (zhoda s typom), F (overenie výrobku) a G (overenie jednotky ES). Inšpektoráty užívateľov konajú výlučne pre skupinu, ktorej sú súčasťou.

Na prvý pohľad sa môže zdať nelogické, že inšpektorát užívateľov nemôže posúdiť zhodu podľa projektových modulov B (ES preskúmanie typu) a B1 (ES preskúmanie projektu) vzhľadom na to, že posudzovanie zhody podľa modulu B1 sa môže vykonať podľa modulu G, ktorý obsahuje projekt a výrobu. Tvrdí sa tiež, že špecializované vedomosti užívateľa o výrobnom procese by sa lepšie spojili už vo fáze projektovania tlakového zariadenia, ak by inšpektoráty užívateľov mohli vykonať súvisiace posudzovanie zhody.

Je pravda, že v určitých prípadoch veľmi zložitých systémov by inšpektoráty užívateľov mohli byť najkompetentnejšími orgánmi na posudzovanie zhody. Je však potrebné uviesť, že hodnotenia zhody nesériovo vyrábaných výrobkov v kombináciách s takými modulmi ako B1 + F, B + F a B + C1 vykonané (jediným) inšpektorátom užívateľov sú však dosť podobné hodnoteniu zhody podľa modulu G. Sprístupnenie modulov B a B1 inšpektorátom užívateľov by preto predstavovalo iba malú pridanú hodnotu, ak nemôžu posudzovať systémy kvality výrobcov súčasne, ako je to teraz.

Moduly B a B1 sú okrem toho významné najmä pre sériovo vyrábané výrobky. Moduly B1 sú však zriedkavo určené na uvedenie do prevádzky iba jednou skupinou užívateľov. Hodnotenie inšpektorátom užívateľov má preto z tohto hľadiska malý hospodársky význam.

Hodnotenie systémov kvality výrobcov

V prípade sériovej výroby majú výrobcovia sklon využívať systémy kvality. Keďže sériovo vyrábané zariadenia vyrábané pre špeciálnych zákazníkov sa stávajú stále viac dôležitými pre veľkých užívateľov, bolo navrhnuté, aby inšpektoráty užívateľov mohli posudzovať systémy kvality výrobcov podľa príslušných modulov (D, D1, E, E1, H a H1) smernice o tlakových zariadeniach.

Nebol uvedený žiadny bezpečnostný dôvod, prečo by inšpektoráty užívateľov nemohli byť kompetentnými na plnenie tejto úlohy.

Členské štáty sa však domnievali, že toto rozšírenie nie je potrebné, pretože výrobcovia si obvykle zaviedli systémy kvality. Ďalšie hodnotenie inšpektorátmi užívateľov by bolo zdvojením hodnotenia, niekedy možno iba v dôsledku určitého tlaku zo strany veľkých skupín užívateľov na malých výrobcov, bez akejkoľvek pridanej hodnoty.

Schvaľovanie postupov trvalého spájania dielcov a kvalifikácií personálu, ktorý vykonáva trvalé spájanie dielcov a nedeštruktívne skúšky (NS)

Niektorí respondenti internetovej konzultácie žiadali o rozšírenie rozsahu úloh, ktoré majú vykonávať inšpektoráty užívateľov, na účely zabezpečenia postupov trvalého spájania dielcov a kvalifikácií personálu, ktorý vykonáva trvalé spájanie dielcov a NS, pričom tvrdili, že inšpektoráty užívateľov majú veľmi dobré odborné skúsenosti, pokiaľ ide o trvalé spájanie dielcov (zváranie) a NS. Tiež tvrdia, že je nelogické, ak sú inšpektoráty užívateľov vylúčené zo schvaľovania týchto postupov a kvalifikácií, ktoré súvisia s výrobou, pričom môžu byť zodpovedné za hodnotenie zhody týkajúce sa výrobnej fázy; tieto obmedzenia by boli nerozumné a znižovali by účinnosť. Nakoniec, požiadavka na využívanie notifikovaných orgánov na tieto účely by nepriniesla žiadne zvýšenie bezpečnosti.

Spätná väzba od orgánov členských štátov však jasne uvádzala, že rozširovanie týmto smerom nie je potrebné. Najdôležitejší personál výrobcov by aj tak schvaľovala tretia strana, t. j. notifikovaný orgán alebo uznaná organizácia tretej strany, keďže výrobcovia potrebujú takéto všeobecné schválenie aj pre iných zákazníkov. Okrem toho sa vynára otázka, či by schválenie NS/zvárania inšpektorátom užívateľov bolo v budúcnosti všeobecne platné a mohlo sa používať aj v prípade výroby tlakových zariadení, ktorých zhodu neposudzuje inšpektorát užívateľov.

Podobne ako v predchádzajúcich bodoch je potrebné mať na pamäti, že koncept inšpektorátov užívateľov bol zavedený ako výnimka zo zásady, určená na veľmi osobitné účely, že posudzovanie zhody mimo modulu vnútornej kontroly výroby (A) overujú tretie strany, t. j. notifikované orgány. Aby sa táto zásada zabezpečila, je potrebné jasne rozlišovať medzi inšpektorátmi užívateľov a notifikovanými orgánmi. Úlohy inšpektorátov užívateľov by sa mali rozšíriť iba v prípade jasného dôkazu.

Z týchto dôvodov dospela Komisia k záveru, že rozsah úloh, ktoré majú vykonávať inšpektoráty užívateľov, by sa mal naďalej obmedzovať na osobitné účely skupiny užívateľov a nemal by sa rozširovať tak, aby zabezpečoval posudzovanie zhody na iné účely.

3. ZÁVERY

Komisia berie na vedomie, že podľa vnútroštátnych orgánov a zainteresovaných partnerov koncept inšpektorátov užívateľov funguje dobre a určeným spôsobom. Nezistil sa žiadny dôkaz podporujúci obavy týkajúce sa bezpečnosti. Uznáva sa, že z hľadiska prvotných skúseností s inšpektorátmi užívateľov by sa ustanovenia smernice mohli optimalizovať v určitých menej významných bodoch, t. j. urobiť záväznou transpozíciu článku 14 smernice o tlakových zariadeniach. Neočakáva sa však, že prínos bude dosť významný vzhľadom na administratívne náklady na zmeny a doplnenia smernice o tlakových zariadeniach na vnútroštátnej úrovni aj úrovni EÚ a na možnosť, aby členské štáty dobrovoľne implementovali ustanovenia o inšpektorátoch užívateľov. Budú sa teda musieť zohľadniť obmedzené finančné zdroje vnútroštátnych správ a Komisie a prevaha iných naliehavých úloh, medzi ktoré patrí dohľad nad trhom.

Rozšírenie rozsahu úloh, ktoré majú vykonávať inšpektoráty užívateľov a ktoré sa približujú oblasti činností notifikovaných orgánov, by mohlo okrem toho viesť k zmiešaniu úloh inšpektorátov užívateľov a notifikovaných orgánov a miasť výrobcov, napríklad v prípade potreby všeobecného schvaľovania výrobkov určených pre všetkých zákazníkov a ďalšieho posudzovania a schválenia rovnakého typu výrobku vyrobeného pre skupinu užívateľov, čo by znamenalo zdvojenie hodnotení.

Rozšírenie úloh, ktoré majú vykonávať inšpektoráty užívateľov, by okrem toho bolo v rozpore so základným konceptom inšpektorátov užívateľov, ktoré boli pôvodne určené na to, aby umožnili skupinám užívateľov využívať ich technickú odbornosť na obmedzené vnútorné aplikácie v protiklade k vonkajším účelom a obchodovaniu. Podľa tejto zásady by sa úlohy spojené s hodnotením zhody vykonávané inšpektorátmi užívateľov mali naďalej obmedzovať na technicky zložité a vo väčšine prípadov individuálne vyrábané výrobky. Na tento účel sú súčasné ustanovenia o inšpektorátoch užívateľov postačujúce.

V dôsledku toho sa Komisia domnieva, že súčasný koncept inšpektorátov užívateľov primerane zodpovedá určenému účelu týchto kontrolných orgánov, ktoré sú súčasťou skupiny užívateľov, a nepovažuje za nutné predložiť návrh zmeny a doplnenia smernice o tlakových zariadeniach v súvislosti s článkom 14 smernice o tlakových zariadeniach.

[1] Zhrnutie pripomienok je uvedené na internetovej stránke: http://europa.eu.int/comm/enterprise/pressure_equipment/index_en.htm

[2] Odchylne od ustanovení týkajúcich sa úloh vykonávaných notifikovanými orgánmi, článok 14 smernice o tlakových zariadeniach umožňuje členským štátom, aby povolili na svojom území uvedenie takých tlakových zariadení alebo zostáv na trh a do prevádzky užívateľmi, ktorých zhoda bola posúdená inšpektorátom užívateľov.